I ад таго, што Галай адчуваў сябе не толькі асуджаным, але і пазбаўленым магчымасці ўстанавіць кантакт з гэтым жыццём, і ад таго, што гэтай магчымасці будзе пазбаўлена і ўся іх экспедыцыя, яму зрабілася невыносна горка і крыўдна. Падаўлены падзеямі, Галай узваліў на плечы амярцвелага кіба і пакрочыў дадому. Ён ішоў, засяроджаны сваёй думкай, і зусім не звяртаў увагі на чырвоныя агеньчыкі, што не гаслі нават пад першымі дрыготкімі праменнямі зялёнага свяціла. А шары, якіх набралася ўжо некалькі дзесяткаў, з усіх бакоў спускаліся да базы.